Dis Gupta teen Gupta in hof | Netwerk24
Deur Sibongile Khumalo, Fin24 26 Junie 2019 19:45
Betoë is Woensdag in die hooggeregshof in Pretoria in ’n saak aangehoor waarin Oakbay, ’n houermaatskappy van die Guptas, ’n bevel versoek om die sakereddingpraktisyns van Tegeta Exploration and Resources te verwyder.
Oakbay besit 29% van Tegeta, wat ook Optimum Coal Mine, Optimum Coal Terminal en Koornfontein bedryf. Almal van hulle is in sakeredding.
Die mynmaatskappy, wat voorheen ’n kontrak gehad het om steenkool aan Eskom te verkoop, eis ’n likwidasiebevel teen Oakbay weens uitstaande skuld.
Die sakereddingpraktisyns het in September 2018 ’n hofaansoek gebring om Oakbay Investments te likwideer.
Hulle het gesê Oakbay skuld Tegeta sowat R2,4 miljoen in agterstallige huur.
Oakbay betwis dit op verskeie gronde, waaronder ’n beweerde huurooreenkoms wat in September aangegaan is.
Oakbay het voor regter Sulet Potterill aangevoer die Tegeta-aansoek is “misbruik van ’n proses”. Dit is glo op verskuilde motiewe geskoei, en ander regsmiddels kan versoek word.
Die maatskappy het gesê die aansoek moet hangende ’n arbitrasieproses vir eers tersyde gestel word.
Uitspraak is voorbehou. - FIN24
Meer oor: Tegeta Exploration And Resources | Optimum Coal Mine | Oakbay | Guptas | Hooggeregshof In Pretoria | Sakeredding | Hof
Vrede-suiwelplaas aan staat verbeurd verklaar